Document ID: 32013D0490

DECIZIA CONSILIULUI ȘI A COMISIEI
din 22 iulie 2013
privind încheierea Acordului de stabilizare și de asociere între Comunitățile Europene și statele membre ale acestora, pe de o parte, și Republica Serbia, pe de altă parte
(2013/490/UE, Euratom)
CONSILIUL UNIUNII EUROPENE ȘI COMISIA EUROPEANĂ,
având în vedere Tratatul privind funcționarea Uniunii Europene, în special articolul 217 coroborat cu articolul 218 alineatul (6) litera (a) și alineatul (8),
având în vedere Tratatul de instituire a Comunității Europene a Energiei Atomice, în special articolul 101 paragraful al doilea,
având în vedere propunerea Comisiei Europene,
având în vedere aprobarea Parlamentului European,
având în vedere aprobarea Consiliului, acordată în temeiul articolului 101 din Tratatul de instituire a Comunității Europene a Energiei Atomice,
întrucât:
(1)
Acordul de stabilizare și de asociere între Comunitățile Europene și statele membre ale acestora, pe de o parte, și Republica Serbia, pe de altă parte (denumit în continuare „acordul”), a fost semnat în numele Comunității Europene la Luxemburg, la 29 aprilie 2008, sub rezerva încheierii acestuia la o dată ulterioară.
(2)
Dispozițiile comerciale cuprinse în acord au un caracter excepțional, determinat de politica pusă în aplicare în cadrul procesului de stabilizare și de asociere, și nu vor reprezenta, pentru Uniunea Europeană, un precedent în domeniul politicii comerciale a Uniunii față de țări terțe, altele decât cele din Balcanii de Vest.
(3)
Ca o consecință a intrării în vigoare a Tratatului de la Lisabona la 1 decembrie 2009, Uniunea Europeană a înlocuit Comunitatea Europeană și i-a succedat acesteia.
(4)
Acordul ar trebui să fie aprobat,
ADOPTĂ PREZENTA DECIZIE:
Articolul 1
Prin prezenta decizie se aprobă, în numele Uniunii Europene și al Comunității Europene a Energiei Atomice, Acordul de stabilizare și de asociere între Comunitățile Europene și statele membre ale acestora, pe de o parte, și Republica Serbia, pe de altă parte, anexele și protocoalele la acesta, precum și declarațiile comune și declarația Comunității anexată la Actul final.
Textul acordului este atașat la prezenta decizie.
Articolul 2
Președintele Consiliului procedează, în numele Uniunii, la următoarea notificare:
„Ca o consecință a intrării în vigoare a Tratatului de la Lisabona la 1 decembrie 2009, Uniunea Europeană a înlocuit Comunitatea Europeană și i-a succedat acesteia, exercitând începând cu data respectivă toate drepturile Comunității Europene și asumându-și toate obligațiile acesteia. Prin urmare, referirile la «Comunitatea Europeană» în textul acordului se interpretează, după caz, ca referiri la «Uniunea Europeană».”
Articolul 3
(1) Poziția care urmează să fie adoptată de către Uniune sau de către Comunitatea Europeană a Energiei Atomice în cadrul Consiliului de stabilizare și de asociere și în cadrul Comitetului de stabilizare și de asociere, atunci când acesta din urmă este împuternicit să acționeze de către Consiliul de stabilizare și de asociere, se stabilește de către Consiliu, la propunerea Comisiei sau, după caz, de către Comisie, fiecare în conformitate cu dispozițiile corespunzătoare din tratate.
(2) În conformitate cu articolul 120 din acord, președintele Consiliului prezidează Consiliul de stabilizare și de asociere. Un reprezentant al Comisiei prezidează Comitetul de stabilizare și de asociere, în conformitate cu regulamentul de procedură al acestuia din urmă.
(3) Decizia de a publica în Jurnalul Oficial al Uniunii Europene deciziile Consiliului de stabilizare și de asociere și ale Comitetului de stabilizare și de asociere se ia, de la caz la caz, de către Consiliu sau de către Comisie, în ambele cazuri în conformitate cu dispozițiile corespunzătoare din tratate.
Articolul 4
Președintele Consiliului este autorizat prin prezenta decizie să desemneze persoana împuternicită (persoanele împuternicite) să depună, în numele Uniunii Europene, actul de aprobare prevăzut la articolul 138 din acord. Președintele Comisiei depune actul de aprobare menționat în numele Comunității Europene a Energiei Atomice.
Articolul 5
Prezenta decizie intră în vigoare la data adoptării.
Adoptată la Bruxelles, 22 iulie 2013.

Labels: 18
15
5